
תקציב ועדת הבחירות המרכזית לכנסת ה-19 לשנת הכספים 2011-2012

היו"ר משה גפני:


בוקר טוב. אני מתכבד לפתוח את ישיבת ועדת הכספים. על סדר היום כסעיף ראשון תקציב ועדת הבחירות המרכזית לכנסת ה-19 לשנת הכספים 2011-2012.

אורלי עדס:

מונחת לפניכם הצעת התקציב לשנת 2011 ו-2012. המסגרת שהוקצתה בספר התקציב לשנת 2011 היא 11 מיליון ו-462 אלף שקלים. התקציב שאנחנו מציעים עומד על 11 מיליון ו-215 אלף שקלים.

היו"ר משה גפני:


למה צריך להציג את התקציב בנפרד?

אורלי עדס:

זה תת סעיף של משרד הפנים אבל אנחנו תקציב בפני עצמו וצריך לאשר אותו לפי סעיף 134 לחוק הבחירות. צריך גם לאשר אותו וגם להסמיך את יושבת ראש הוועדה.


מסגרת התקציב לשנת 2012 בספר התקציב היא 11 מיליון ו-737 אלף שקלים. ההצעה שלנו עומדת על 10 מיליון ו-266 אלף שקלים.


ההצעה המונחת לפניכם היא עם דברי ההסבר ואם יש שאלות, בבקשה.

היו"ר משה גפני:


כן. השאלה שלי היא למה תמיד באופן קבוע קורה שהתקציב שאתם מבקשים הוא שונה ובחלק מהמקרים, כמו היום, הוא גם נמוך מכפי שמופיע בהצעת התקציב של משרד הפנים.

אורלי עדס:

אנחנו בונים את התקציב שלנו בדיוק לפי הצרכים. ההקצאה הייתה קצת גבוהה יותר ולכן הגענו לסכום הזה.

אמנון כהן:

הביצוע הוא פחות או ההצעה פחותה?

אורלי עדס:

התקציב שאנחנו אישרנו הוא קצת פחות ממה שהוקצה בספר התקציב והשאלה היא למה, כי אנחנו מבקשים בדיוק את מה שצריך ולא מעבר לזה.

אמנון כהן:

למה התקציב יורד ב-2012?

אורלי עדס:

מכיוון שוועדת הבחירות מחלקת את סדרי העבודה שלה לשלוש שנות תקציב מבחינת ההצטיידות בקלפיות, הפרוייקטים השונים, וכדי לא להעמיס על התקציב, אנחנו מחלקים את זה לשלוש שנים. כך למשל ב-2010 רכשנו את הציוד הגדול לקלפיות ולכן הסעיף של ציוד לקלפיות עמד על מיליון ו-400 אלף שקלים ולעומת זאת בשנת 2011 הוא עומד על 550 אלף שקלים ובשנת 2012 הוא עומד על 400 אלף שקלים. זה מאחר שההצטיידות מתחלקת לשלוש שנים. כך לגבי הדפסות וכולי.

אמנון כהן:

לכן בשנת 2012 התקציב הוא פחות כי אתם עושים את הרכישות לפעם הבאה.

אורלי עדס:

אנחנו מחלקים את זה כדי לא להעמיס.

אמנון כהן:

אם פתאום יהיו בחירות ב-2012? זה מספיק לכם לעבור את הבחירות?

אורלי עדס:

לא. אם יהיו בחירות, יתכנסו כאן שוב, גם ועדת הבחירות תתכנס ותאשר תקציב בחירות שהוא הרבה יותר גדול והתקציב הזה כבר לא יהיה רלוונטי. תקציב הבחירות בפעם הקודמת עמד על בערך 220 מיליון שקלים.

אמנון כהן:

אם כן, זה רק בשוטף.

אורלי עדס:

זה תקציב לפעילות השוטפת. במקרה שמקדימים את הבחירות, אנחנו מתכנסים שוב ומאשרים תקציב בחירות, אבל כולנו מקווים שלא יקרה.

היו"ר משה גפני:


זאת כבר אמירה פוליטית. יש כאלה שמקווים שזה כן יקרה.

אורלי עדס:

אני מדברת מהפן של ועדת הבחירות. 

אמנון כהן:

היא רוצה לחסוך למדינה.

היו"ר משה גפני:


גם אני חושב כמוך, מהפן של טובת המדינה אבל יש כאלה שחושבים אחרת וגם אני לפעמים חושב אחרת, כאשר אני רואה שכלו כל הקצים. באופן עקרוני את צודקת.


חבר הכנסת החרוץ אמנון כהן, מה אתה אומר?

אמנון כהן:

יש כאן התלבטות קשה אדוני היושב ראש.

היו"ר משה גפני:


מה שמסתבר ומה שמתברר שזה אחד המקרים הבודדים בהם אתה מאשר תקציב נפרד בתוך תקציב שנמצא במשרד ממשלתי. מתברר לך שמשרד האוצר עושה עבודה פחות רצינית והם עושים עבודה יותר רצינית. הם מביאים תקציב יותר אמיתי וכאן בספר שמים לך מספר אחר.

אמנון כהן:

הוא רוצה לשריין את עצמו.

היו"ר משה גפני:


אנחנו מצביעים על אישור תקציב ועדת הבחירות המרכזית לכנסת ה-19 לשנות הכספים 2011 ו-2012, כפי שמופיע בספר התקציב. אנחנו כבר יודעים שאם אין בחירות, הכסף הוא גבוה יותר ואז יחזירו ממנו.

אורלי עדס:

אנחנו פועלים בהתאם לביצוע.

היו"ר משה גפני:


כן, אנחנו לוקחים את זה בחשבון ואנחנו מבקשים ממשרד האוצר שמכין את התקציב, שיכין אותו יותר מדויק.

ה צ ב ע ה

התקציב כפי שמופיע בספר התקציב -  אושר פה אחד


אנחנו מאשרים את התקציב כפי שמופיע בספר התקציב. אנחנו לוקחים בחשבון את מה שאתם הגשתם ואנחנו סומכים יותר על התקציב שאתם ביקשתם כי אתם נכנסתם יותר לפרטים ואתם מכירים את זה יותר. אם אכן יהיה תקציב גבוה יותר, הכסף יוחזר לאוצר המדינה.


אני מאוד מודה לכם.

אורלי עדס:

תודה. במסגרת ההחלטה לפי סעיף 134 יש לקבוע שמסמיכים גם את יושבת ראש הוועדה להעביר מפרט לפרט. זה לפי הוראת סעיף 134 במסגרת ההחלטה.

היו"ר משה גפני:


תקראי לי.

אורלי עדס:

בבקשה.

אמנון כהן:

אם לא נוצל בסעיף מסוים, בלי אישור של ועדת הכספים מסמיכים אותם להעביר. אני לא יודע, אולי זה צריך לבוא לדיון.

היו"ר משה גפני:


השאלה מה אומר החוק.

אמנון כהן:

אם אנחנו מסמיכים, אנחנו יכולים להסמיך.

אורלי עדס:

סעיף 134 לחוק הבחירות אומר שוועדת הכספים של הכנסת תאשר את הצעת התקציב של ועדת הבחירות בהתאם להחלטת הוועדה ותסמיך את יושבת ראש הוועדה להעביר מפרט לפרט.

היו"ר משה גפני:


זה מופיע בחוק?

אורלי עדס:

זה בחוק הבחירות לכנסת. כן. זה סעיף 134 שאמור היה להיות מצורף כאן אבל בטעות לא צורף.

ענת מימון:

כן, זה בסדר.

אמנון כהן:

אנחנו צריכים להסמיך או שבכל מקרה של העברה מסעיף לסעיף הם צריכים לבוא לכאן?

ענת מימון:

צריכים להסמיך.

היו"ר משה גפני:


רבותיי, יש בקשה נוספת של יושבת ראש ועדת הבחירות המרכזית לכנסת ה-19, אילה פרוקצ'ה, שהיא שופטת בית המשפט העליון. היא מבקשת לאשר את תקציב ועדת הבחירות אותו אישרנו, וכן היא מבקשת להסמיך את יושבת ראש ועדת הבחירות המרכזית להעביר סכומים מפרט לפרט בתקציב הוועדה. יושבת ראש הוועדה עושה את זה?

אורלי עדס:


כן.

היו"ר משה גפני:


בסדר. 
אגב, איך היא עושה את זה? איך היא מעבירה מפרט לפרט?

אהרן שבח:


אנחנו מבקשים את זה מהאוצר והם מעבירים את זה אליכם. כמעט לא היו דברים כאלה.

היו"ר משה גפני:


אנחנו מסמיכים אותה להעביר נניח מאיוש קלפיות לסדרנים.

אהרן שבח:


זה לא בזמן בחירות.

היו"ר משה גפני:


לא משנה. אני סתם לוקח דוגמה. היא מבקשת להעביר כסף מסעיף לסעיף.

אהרן שבח:


אנחנו פונים אל השופטת ומסבירים לה מה קרה, והיא  מאשרת את זה. לאחר מכן אנחנו מעבירים את זה לוועדת הכספים דרך משרד האוצר. האוצר עושה את ההעברה.

היו"ר משה גפני:


אם כן, זה מגיע לאישור. הבנתי. בסדר.  


רבותיי, אנחנו מתבקשים להסמיך את יושבת ראש ועדת הבחירות המרכזית להעביר סכומים מפרט לפרט בתקציב הוועדה ואני מבקש את אישור הוועדה לעניין הזה, בנוסף לאישור התקציב.

ה צ ב ע ה

בקשת הסמכת יושבת ראש ועדת הבחירות – אושרה פה אחד


האישור ניתן. אני מאחל לכם בהצלחה ואני מקווה באמת שלא תהיה לכם עבודה השנה אלא העבודה השוטפת.

הישיבה ננעלה בשעה 10:15

